‘BSM’ลั่นโชว์กำไรเน้นสินค้ามาร์จินสูง
บิวเดอสมาร์ท สัญญาปีนี้เลิกขาดทุนแล้ว เน้นขายสินค้ามาร์จินสูง
30 พ.ค. 2555

บิวเดอสมาร์ท สัญญาปีนี้เลิกขาดทุนแล้ว เน้นขายสินค้ามาร์จินสูง 
นายสัญชัย เนื่องสิทธิ์ กรรมการผู้จัดการ บริษัท บิวเดอสมาร์ท (BSM) เปิดเผยว่า ผลประกอบการในปี 2555 จะพลิกเป็นกำไรสุทธิ หลังจากขาดทุนอย่างต่อเนื่องในช่วง 2 ปีที่ผ่านมา เนื่องจากบริษัทหันมาเน้นขายสินค้าที่มีอัตรากำไร (มาร์จิน) สูง ส่งผลให้มาร์จินเฉลี่ยเพิ่มขึ้นเป็น 25% จากปีก่อนอยู่ที่ 23% 
ทั้งนี้ บริษัทตั้งเป้ารายได้รวมที่ 460 ล้านบาท แบ่งเป็นรายได้ในประเทศ 400 ล้านบาท และต่างประเทศ 60 ล้านบาท และคาดว่าสัดส่วนรายได้ต่างประเทศจะเพิ่มเป็น 20% ในปี 2558 จากปีนี้ที่คาดว่าอยู่ที่ 10-12% หลังขยายตลาดในประเทศเพื่อนบ้านต่อเนื่องรองรับการเปิดประชาคมเศรษฐกิจอาเซียน 
สำหรับผลงานไตรมาส 2 ทั้งรายได้และกำไรสุทธิน่าจะสูงกว่าไตรมาสแรกที่มีรายได้ 102.66 ล้านบาท และมีกำไรสุทธิ 3.38 ล้านบาท หลังปรับกลยุทธ์ทางธุรกิจ มุ่งเน้น 3 ธุรกิจหลักเพื่อสร้างความชัดเจนในการดำเนินธุรกิจแทนการกระจาย
นอกจากนี้ บริษัทได้ตั้งงบลงทุนปีนี้ที่ 1020 ล้านบาท เพื่อใช้ในการขยายคลังสินค้าอีก 2,000 ตารางเมตร และจัดซื้อเครื่อง GPS ติดตั้งในรถขนส่งสินค้าด้วย